《将过池阳留别诸叔兄弟诸友人二首 其一》
元代·贡奎

拍手唱歌莫放狂，举觞饮酒莫令醉。歌声出口难为情，酒味入令化为泪。

男儿书剑从此始，岁晚烟江片帆起。相如题柱过长安，靖节辞官归栗里。

人生穷达固有时，我辈行藏得其理。沙头执别意如何，莫对酒，莫听歌，我折梅花君折柳。

明日天涯愧奔走，世路茫茫重回首。

作者简介：贡奎（1269—1329），字仲章，宣城（今属安徽）人。生于元世祖至元六年，卒于文宗天历二年，年六十一岁，追封广陵郡侯，谥文靖。